**Thema’ Chwaraeon’.**

**Adnoddau:** Peli amrywiol neu luniau ohonynt (tenis; pêl-droed; snwcer; rygbi; pêl rwber sy’n bownsio’n uchel ayb); raced tenis/badminton

**Holi** - I ba gamp mae pob pêl yn perthyn? Be ydy’r gwahaniaethau rhwng y peli?

(Amrywiol atebion - e.e. pêl snwcer/criced ddim yn bownsio; pêl rygbi yn hirgron.

**Holi** - Pam dyn ni ddim yn defnyddio pêl-droed i chwarae snwcer? Neu bêl tenis i chwarae rygbi? ayb

(Amrywiol atebion - ddim yn ffitio lawr y tyllau; methu cael bwrdd snwcer ddigon mawr; byddai pêl rygbi’n rhy fawr i raced denis; byddai rygbi’n gêm ddiflas os mai pêl denis fyddai’n cael ei ddefnyddio…)

**Holi** – ydy pêl (rygbi; -droed; denis; snwcer) yn well na phêl (dewiswch chi)?

(Amrywiol atebion)

**Casgliad:** Dydyn ni ddim mewn gwirionedd yn gallu dweud fod un bêl yn well na’r llall. Mae angen peli gwahanol ar gyfer pob gêm. Mae yna werth i bob pêl.

Mae’r Beibl yn dweud bod hyn yn wir am bobl hefyd. Mae pobl mor wahanol â’r peli. Mae Duw wedi rhoi doniau a thalentau gwahanol i bob un ohonon ni.

**Adnodau: Rhufeiniaid 12: 6-8 (detholiad)**

*Mae Duw wedi rhoi doniau gwahanol i bob un ohonon ni.*

*Os mai helpu pobl eraill ydy dy ddawn di, gwna job dda ohoni.*

*Os oes gen ti'r ddawn i ddysgu pobl eraill, gwna hynny'n gydwybodol.*

*Os mai dangos caredigrwydd ydy dy ddawn di, gwna hynny'n llawen.*

Weithiau dyn ni’n gallu edrych ar rywun arall a bod yn jelys (yn genfigennus). Dŷn ni eisiau bod fel nhw. Dydyn ni ddim yn hapus yn bod yn ni. Ond, na…dydy hyn ddim yn iawn. Mae Duw yn caru bob un ohonon ni; mae o wedi gwneud bob un ohonon ni’n sbesial. Daeth Iesu i’r byd ar ein cyfer ni **i gyd** - nid ar gyfer rhai pobl yn unig.

*“Ydy, mae Duw wedi caru'r byd cymaint nes iddo roi ei unig Fab, er mwyn i* ***bwy bynnag*** *sy'n credu ynddo beidio mynd i ddistryw ond cael bywyd tragwyddol. (Ioan 3: 16)*

Sylwoch chi ar y geiriau, **‘*bwy bynnag’?***

Peidiwch ag edrych ar bobl eraill - edrychwch chi ar Iesu. Does dim gwahaniaeth beth yw’n siâp ni! Does dim gwahaniaeth beth yw’n doniau ni. Mae Iesu am i ni i gyd droi ato ef a’i garu.

**Gweddïwn:** Ein Tad, diolch i ti am y cyfle i feddwl am ein gwahaniaethau. Fel y peli rydyn ni i gyd yn wahanol. Rydyn ni i gyd yn werthfawr. Mae gen ti le i bawb. Dwyt ti byth yn gwrthod unrhyw un sy’n troi atat. Helpa ni i gredu yn Iesu a’i garu. Amen.